Historien sendte chokbølger ikke blot i Nordjylland, men gennem hele landet, da den var for retten i begyndelsen af 2022. For det hører til sjældenhederne i Danmark, at der planlægges og udføres skoleskyderier. Den 28-årige mand blev dømt for igennem længere tid i detaljer at planlægge, hvordan han ville slå en række børn og unge ihjel ved at skyde på navngivne skoler, ligesom han også blev kendt skyldig i overtrædelse af våbenloven. Overrasket over dommen Selvom der under retssagen blev fremlagt dokumentation for den 28-årige mands planer om at udføre skoleskyderier i form af et mere end 100 sider langt manifest, så nægtede manden sig under hele sagen skyld og forklarede flere gange, at han ikke havde til hensigt at udføre de ting, som han skrev i manifestet, men at det var en fantasi. - Han var overrasket over skyldkendelsen og uenig i skyldkendelsen. Min klient fastholder, at han aldrig haft haft til egentlig hensigt at gøre andre mennesker fortræd. Han har bare haft nogle fantasier og nogle fascinationer, sagde hans forsvarer  Ulrik Andreas Henriksen efter domsafsigelsen i byretten den 3. februar 2022 . Den 28-årige valgte også at anke sagen til Landsretten, og her bliver spørgsmålet om, hvorvidt planer for skoleskyderierne var reelle eller blot en fantasi igen det centrale for den 28-årige og hans forsvarer. Den 28-årige mand har siden dommen i byretten skiftet forsvar, så det bliver Aarhus-advokaten Claus Bonnez, som skal føre sagen, når den begynder i Landsretten i Aalborg mandag formiddag. Den 28-årige mand blevet idømt en anbringelsesdom på psykiatrisk afdeling. Dommen om psykiatrisk behandling er på ubestemt tid, men selve opholdet på psykiatrisk afdeling er på maksimalt fem år. Havde sat en dato Den 28-årige forklarede under afhøringen i byretten, at han alene havde skrevet det 150-sider lange manifest, som anklagemyndigheden fremlagde mange uddrag fra i retten, og at manifestet også var en del af fantasien om at udføre et masseskyderi. Ifølge den tiltalte virkede fantasierne meget virkelige, men han udlevede dem kun oppe i hovedet. - Jeg havde sat en dato, men jeg havde ikke noget motivation til at gøre det, da datoen kom, forklarede han i retten. Han forklarede også, at han skrev på manifestet, fordi det var lidt ’wannabe’ af andre, der havde skrevet et manifest som Anders Breivik og Elliot Roger, der begge har begået masseskyderier. Den 28-årige mand begyndte at skrive manifestet tilbage i 2015, og ifølge manifestet ville han foretage skoleskyderierne mellem den 20. og 23. august 2018. I manifestet havde den han ogsåi detaljer beskrevet, hvordan han var på rekognosering på en række skoler og gymnasier i Aarhus. Søgte på 50 forskellige skoler Den 28-årige skrev i sit manifest, at det var et chok at være ude på Aarhus Statsgymnasium, hvor han rekognoscerede. Han var i tvivl om, om han ville være stærk og overlegen nok overfor gymnasieeleverne, og derfor begyndte han i manifestet at nævne folkeskoler som muligt mål i stedet for. Den 28-årige udførte aldrig de handlinger, som havde beskrevet i sit manifest, og ifølge forklaringen i byretten var det fordi, at det kun var en fantasi. Manden havde i forbindelse med manifestet og rekognosceringen foretaget søgninger på omkring 50 forskellige skoler i Østjylland. Selvom den 28-årige ikke udførte planerne om et eller flere skoleskyderier i 2018, så fremførte anklager Kim Kristensen, at han fortsat havde det i tankerne, da han frem til sin anholdelse i december 2020 havde lavet adskillige videoer, hvor han omtalte skoleskyderier, ligesom han ifølge tiltalen havde søgt en en riffel på internettet, som han havde til hensigt at købe. Opbevarede våben ulovligt Den 28-årige blev anholdt i sin lejlighed i Hobro den 16. december 2020, hvor politiet i den forbindelse beslaglagde en række effekter, som de mente skulle bruges til at udføre skoleskyderier. Manden havde også i juni 2020 været anholdt. Her beslaglagde politiet to våben, som han opbevarede ulovligt. - Retten har jo ganske nøje vurderet de handlinger, som den tiltalte har foretaget sig efter 2018, hvor han jo selv har forklaret, at han indså, at det var en fantasi. Der har retten jo så lagt afgørende vægt på, at der har været tale om så intense handlinger, at det ikke har været nogen fantasi,  sagde anklager Kim K. Kristensen fra Nordjyllands Politi efter domsafsigelsen sidste år. Nu skal sagen prøves på ny i Landsretten. Der er sat syv retsdage af til sagen. Den begynder mandag kl. 10.00 i Landsretten i Aalborg, og der ventes af at falde dom onsdag den 18. januar. Se anklager Kim Kristensens reaktion efter domsafsigelsen:
I februar sidste år blev en 28-årig mand fra Hobro i byretten kendt skyldig og idømt en anbringelsesdom på psykiatrisk afdeling for at planlægge et eller flere skoleskyderier i Nord- og Østjylland. Mandag begynder ankesagen i Landsretten.